LT Europos Sąjungos oficialusis leidinys C 128/19

Įregistravimo paraiškos paskelbimas pagal Reglamento (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 128/08)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimas Komisijai turi būti pateiktas per šešis mėnesius nuo paskelbimo datos.

SANTRAUKA

TARYBOS REGLAMENTAS (EB) Nr. 510/2006

„TINCA GOBBA DORATA DEL PIANALTO DI POIRINO“

EB Nr.: IT/PDO/005/0357/03.08.2004

SKVN ( X ) SGN ( )

Ši santrauka, kurioje pateikiami pagrindiniai produkto specifikacijos elementai, yra parengta tik informacijai.

1. Kompetentinga valstybės narės įstaiga

Pavadinimas Ministero delle Politiche agricole e forestali Adresas Via XX Settembre, 20 I-00187 Roma Tel. (39) 06 481 99 68 Faksas (39) 06 42 01 31 26 El. paštas qpa3@politicheagricole.it

2. Grupė

Pavadinimas Associazione produttori della tinca gobba dorata del pianalto di Poirino Adresas Via Cesare Rossi, 5 I-0046 Poirino (TO) Tel. (39) 011 945 01 14 Faksas (39) 011 945 02 35 El. paštas — Sudėtis: gamintojai ir (arba) perdirbėjai ( X ) kiti ( )

3. Produkto grupė

1.7 klasė: Šviežia žuvis, moliuskai ir vėžiagyviai bei iš jų pagaminti produktai

4. Specifikaja:

(Reglamento (EB) Nr. 510/2006 4 straipsnio 2 dalyje nurodytų reikalavimų santrauka)

4.1 Pavadinimas: „Tinca Gobba Dorata del Pianalto di Poirino“

4.2 Apibūdinimas: Nuoroda Tinca Gobba Dorata del Pianalto di Poirino taikoma šviežiai, t.y. neperdirbtai, lynų rūšies žuviai (Tinca tinca), auginamai 4.3 punkte nurodytoje geografinėje vietoje ir pasižyminčiai tokiomis fizinėmis savybėmis:

Jaunikliams būdinga dėmė: geltonai auksinės spalvos, galinė dalis išlenkta ir apvali.

Oda: šviesi, blizgančios pilko grafito arba šviesiai žalios spalvos nugara ir geltonai auksinės spalvos šonai. Oda labai plona, ne daugiau kaip 1 mm storio, galimos dėmės, įpjovimai ar įbrėžimai, jei tai nėra atviros žaizdos ir jei tai tik žvejybos ar plėšrūnų užpuolimo pasekmė.

Odos gleivės: skaidrios, prigludusios prie odos, pastebimos tik palietus.

Akys: blizgios, judrios, skaidrios, išgaubtos, permatoma ragena, juodais vyzdžiais ir geltonais arba oranžiniais akies obuoliais.

Žiaunos: ryškiai raudonos ar rožinės spalvos, drėgnos, be gleivių, nuosėdų, parazitų ar kitų svetimkūnių.

Žvynai: prigludę prie odos, šviesūs, vaivorykštės ir aukso spalvos.

Kūnas: standus ir tvirtas, šiek tiek lankstus, palietus nekinta, neglebnas ir neminkštas.

Kvapas: subtilus, kvepia gėlu vandeniu, be aštraus, nemalonaus ar stipraus žuvies kvapo, visiškai be dumblo, žolės ar organinių medžiagų kvapo.

Žarnos: šiek tiek išsipūtusios, blizgios ir glotnios, perlamutro atspalvio, nesusitraukusios ir nesuglebusios, be nemalonaus ar atsumiančio kvapo ir be dumblo ar žolės kvapo.

Pilvaplėvė: permatoma, blizgi, bekvapė ir prigludusi prie kūno.

Raumenų struktūra: lanksti ir tvirta, pelekų raumenų skaidulos daugiausiai baltai rožinės arba raudonos spalvos; bekvapė ir be dumblo ar žolės kvapo.

Tinca Gobba Dorata del Pianalto di Poirino organoleptinės savybės: žuviena minkšta, švelni, gana vientisa, liesa ir todėl be nemalonaus dumblo, nuosėdų ar žolės skonio ar kvapo. Skonis švelnus ir subtilus, gerokai skiriasi nuo jūrinių žuvų.

4.3 Geografinė vietovė: Visos Poirino (TO), Izolabelos (TO), Seljarengo (AT), Pralormo (TO), Čeresolės d'Alba (CN) savivaldybių vietovės yra priskirtos auginimo vietovei. Auginimo vietovei priskirtos ir kai kurios Karmanjolos, Vilastelonės, Santenos, Ryva preso Kjerio, Bandisero d'Alba, Monta d'Alba, Montalto Roero, Montio Roero, Pokapaljos, Sanfrė, S. Stefano Roero, Somarivos del Bosko, Somarijos Perno, Dusino S. Mikele, Valfeneros, Botiljeros d'Asti, S. Paolo Solbrito ir Vilanovos d'Asti savivaldybių vietovės.

4.4 Kilmės įrodymas: Visi auginimo etapai turi būti stebimi, kiekviename etape registruojant sąnaudas ir rezultatus. Produktas atsekamas ne tik pirmiau nurodytu būdu, bet ir sudarant specialius registrus, kuriuos prižiūri tvenkinių ir gamintojų vietovėje veikiančios kontrolės institucijos, tvarkant auginimo registrus ir informuojant kontrolės instituciją apie išaugintą kiekį. Visus fizinius ir juridinius asmenis, kurių pavardės ir pavadinimai pateikiami registruose, pagal specifikaciją ir kontrolės planą tikrins kontrolės institucija.

4.5 Gamybos būdas: Žuvų jaunikliai, net ir vidutinio dydžio bei neršiantys lynai, žuvų ūkiuose auginami iki norimo dydžio. Tinca Gobba del Pianalto di Poirino auginama tik vienarūšėje aplinkoje. Pagal pjaustymą vartojimui produktas skirstomas į jauniklius, pramoninį būrį papildančias žuvis ir neršiančias žuvis. Lynai gali būti auginami esamuose ar naujuose molio tvenkiniuose, jei šie yra įrengti auginimo vietovėje. Vandens reikmes gali užtikrinti:

krituliai;

paviršinis vanduo arba

gruntinis vanduo, paprastai gręžiant gręžinį.

Be esamų molio tvenkinių gali būti įrengiami nauji molio tvenkiniai, tačiau, siekiant išsaugoti tinca gobba dorata spalvines savybes, jie negali būti dirbtinai užsandarinami ir jiems negali būti naudojama jokia kita medžiaga, išskyrus Pianalto vietovių molį. Siekiant užkirsti kelią taršai dėl žemės ūkio veiklos, vykdomos aplinkinėje žemėje, apie tvenkinį sukuriama bent penkių metrų pločio apsauginė žolės zona. Šioje apsauginėje zonoje negalima naudoti herbicidų. Neršiančios žuvys gali būti atrenkamos ir kryžminamos siekiant parūpinti jauniklių žuvų. Gali būti naudojami tiek natūralūs, tiek dirbtiniai veisimo metodai. Pašarai auginamoms žuvims gali būti praturtinti taikant natūralų dauginimą telkiniuose, kuriuose auginamas zooplanktonas žuvų jaunikliams. Po to penėjimo etape gali būti naudojami pašarų papildai. Jie yra gaminami iš pašarų, kurie gaminami ne iš mėsos miltų ir ne iš genetiškai modifikuotų organizmų ir kurių baltymų dalis ne didesnė nei 45 % svorio, o augalinės ir gyvulinės kilmės baltymų santykis suderintas. Visi, norintys auginti saugomos kilmės vietos nuorodos Tinca Gobba Dorata del Pianalto di Poirino, privalo griežtai laikytis Europos Sąjungai pateiktos specifikacijos. Produktą būtina perdirbti 4.3 punkte apibrėžtoje vietovėje, kad jį būtų galima atsekti ir kontroliuoti. Be to, kadangi žuvininkystės produktai labai greitai genda ir kadangi su jais būtina elgtis rūpestingai, taikant pirmiau nurodytą reikalavimą išvengiama užterštumo ir užtikrinama, kad produktas išsaugos organoleptines savybes ir kokybę.

4.6 Ryšys: Kitaip nei lynams iš kitų geografinių vietovių, Tinca Gobba Dorata del Pianalto di Poirino nebūdingas dumblo ar žolės skonis ar kvapas, o žuviena yra minkšta. Ši ypatybė tiesiogiai susijusi su žuvininkystės ūkių valdymo principais, nuo seno taikomais Pianalto di Poirino vietovėje. Šios vietovės žuvininkystės ūkių aplinka panaši: tvenkinių dugne nesikaupia nuosėdos, vandens sąlygos didžiąją auginimo sezono dalį labai nepastovios; dėl to nesusidaro palankios sąlygos dumbliams žydėti.

Būtent dėl to mažai tikėtina, kad Pianalto di Poirino vietovės žuvininkystės ūkiuose, kuriose auginami lynai, susiformuotų stabilios ir pastovios mėlynai žalių dumblių populiacijos; todėl žuviena neįgyja specifinio kvapo, kuris prancūziškai pagrįstai vadinamas „limon “[nuosėdos].

Pianalto di Poirino aukštumos yra toli nuo paviršinio vandens, atitekančio iš Alpių, ir nuo gruntinio vandens, esančio po potvynio sluoksniu. Vietovės kritulių lygis yra žemas (700 mm per metus); kadangi baseinas vandeniui kauptis yra mažas, nuotekos greitai išteka iš slėnio. Itin molinga ir nežymiai kalvota Altopiano di Poirino struktūra natūraliai tinkama sulaikyti paviršinį vandenį. Vietos gyventojai dirba žemę ir stato užtvankas drėkinimo vandeniui tiekti; šios užtvankos taip pat puikiai tinka lynų auginimui. Kaimo kraštovaizdyje iki šiol gausu mažų ir didelių žuvininkystės ūkių, dažnai įkurtų šalia būstų ir kaimų. Lynai buvo nuo seno auginami šiuose tvenkiniuose ir kaip papildomas baltymų šaltinis, ir kaip prekybos produktas. Praeityje tvenkiniai buvo naudojami įvairioms reikmėms: kaip molio duobės, gyvuliams girdyti, drėkinimo reikmėms ir pan. Vandens juose būdavo visus metus; ir nors vandenį veikdavo tvenkiniuose tarpstančios organinės medžiagos, o vandens lygis, deguonies kiekis ir temperatūra nuolat smarkiai kaitaliojosi, lynams vandens vis tik pakakdavo, kadangi ši žuvų rūšis yra puikiai prisitaikiusi prie tokių sudėtingų sąlygų. Dauguma žuvininkystės ūkių yra įsikūrę Poirino savivaldybėje, tačiau nemažai ūkių — iš viso 400 tvenkinių — veikia visose Pianalto aukštumose; tai kraštovaizdžiui suteikia išskirtinių bruožų. Pianalto di Poirino žuvininkystės ūkiuose auginami lynai neturi dumblo kvapo, daugiau ar mažiau būdingo lynams, kurie auginami mažiau tam tinkamų vietovių ryžių laukuose, upėse ar ežeruose. Šios ypatingos dirvos ir oro sąlygos, kartu su ilgametėmis auginimo tradicijomis, suteikia Tinca Gobba Dorata del Pianalto di Poirino išskirtinumo. Šis puikus vietos produktas paprastai vartojamas vietovės viešbučiuose ir vietos restoranuose, kuriems tiekiama beveik visa užauginama žuvis.

Atsižvelgiant į ryšį tarp geologinių reiškinių, dėl kurių susiformavo Altopiano di Poirino, ir šiuolaikinių žuvų rūšių nykimo, Tinca tinca gali būti vertinama kaip vietinė žuvis, kuri paplito arba ėmė plisti neogeno periodo ankstyvojo-viduriniojo pleistoceno epochoje. XIII amžiaus dokumentai liudija, kad Pianalto di Poirino apylinkėse Tinca gobba dorata nuo seno auginama ir vertinama dėl savo gastronominės ir ekonominės vertės. Šalia daugelio kitų mokesčių, Čeresolės d'Alba gyventojams netgi taikytas kintamo lynų kiekio pristatymo mokestis. Gana neseniai atsirado labai išsamios informacijos, pvz., geografinis Turino ir Pjemonto vietovių tyrimas, kurį 1954 m. išleido Ciappichelli. Vienas iš jo autorių Natale Veronesi parašė skyrių apie lynų veisimą:„Pianalto di Poirino žuvininkystės ūkiai ir jų naudojimas“. Be kitų įdomių dalykų Veronesi mini profesionalius žvejus, kurie valdė kitų žmonių žuvininkystės ūkius pagal pusininkystės arba nuomos susitarimus. Kadangi Altopiano nėra didesnių upių, kuriose būtų galima auginti žuvis, šia profesija čia buvo įmanoma verstis tik auginant lynus. Iš Poirino vietovės Consegne del sale [it. druskos pristatymas] duomenų aiškiai matyti, kad jau 1775 m. penkios žvejų šeimos pragyvenimui augino lynus ir jais prekiavo. Profesionali žvejyba, t.y. lynų auginimas, buvo paplitęs per amžius ir tik neseniai, XX a. devintojo dešimtmečio pradžioje, iš pagrindinio užsiėmimo palaipsniui tapo žemdirbystę papildančia veikla. Produkto atsekamumą užtikrina kontrolės institucija, tvarkanti augintojų, žuvų tvenkinių ir perdirbėjų sąrašą.

4.7 Kontrolės įstaiga:

Pavadinimas CERTIQUALITY Adresas via Gaetano Giardino, 4 I-20123 Milano Tel. (39) 02 80 69 171 Faksas (39) 02 86 46 52 95 El. paštas certiquality@certiquality.it

4.8 Ženklinimas etiketėmis: Produktas parduodamas vienkartiniuose induose ar maišeliuose, ant kurių:

užrašyta „Tinca Gobba Dorata del Pianalto di Poirino“;

pavaizduota lyno patelė kairėn pusėn pasukta galva;

užrašyta „Denominazione d'Origine Protetta — D.O.P.“.

Etiketėje taip pat gali būti pateikta nuoroda į augintoją, kurios šriftas negali būti didesnis nei pusė pirmiau minėto užrašo šrifto. Etiketėje pateikiamas specifikacijoje nurodytas logotipas ir užrašas.

Produktai, paruošti naudojant saugomą kilmės vietos nuorodą (SKVN), net po perdirbimo ir apdorojimo gali būti pateikti vartoti pakuotėje su šia nuoroda; tačiau ES logotipas gali būti naudojamas tik jeigu:

patvirtintas saugomos nuorodos produktas yra vienintelis atitinkamos produktų grupės komponentas;

saugomos nuorodos produkto vartotojams įgaliojimus suteikia atitinkami intelektinės nuosavybės teisės turėtojai, susibūrę į sindikatą ir vykdantys Žemės ūkio, maisto ir miškų ministerijos jiems patikėtą priežiūros funkciją. Sindikatas bus atsakingas už tokių vartotojų registraciją ir už tai, kad saugoma nuoroda būtų tinkamai naudojama. Jei toks priežiūros sindikatas neegzistuoja, šias funkcijas vykdo Žemės ūkio, maisto ir miškų ministerija, už Reglamento (EB) Nr. 510/2006 įgyvendinimą atsakinga nacionalinė institucija.

(1) OL L 93, 2006 3 31, p. 12